দেওয়ান আব্দুল বাসেত

দেওয়ান আব্দুল বাসেত একজন আইনজীবী ও রাজনীতিবিদ ছিলেন।

 জীবনী 
দেওয়ান আব্দুল বাসেত ১১ অক্টোবর ১৯১১ সালে ব্রিটিশ ভারতের পূর্ববঙ্গ ও আসাম প্রদেশের সিলেট জেলায় রাজনীতিবিদ খান বাহাদুর দেওয়ান আব্দুল হামিদের পরিবারে জন্মগ্রহণ করেন। ১৯৩৬ সালে কলকাতা বিশ্ববিদ্যালয় থেকে স্নাতক পর্যায়ের শিক্ষা শেষ করার পর তিনি ঢাকা বিশ্ববিদ্যালয় থেকে আইন নিয়ে লেখাপড়া সম্পন্ন করেন। ১৯৩৭ সালে তাকে আসাম প্রাদেশিক মুসলিম লীগের দক্ষিণ সিলেট স্থানীয় বোর্ডের সদস্য করা হয় এবং এই পদে তিনি ১৯৪৪ সাল পর্যন্ত ছিলেন। ১৯৩৮ সালে তিনি নিখিল ভারত মুসলিম ছাত্র ফেডারেশনের সাংগঠনিক সচিব হন। তিনি তার প্রারম্ভিক জীবনে আসাম প্রাদেশিক মুসলিম লীগের সদস্য হিসেবে মৌলভীবাজার মহকুমা মুসলিম লীগের নেতৃত্বে ছিলেন। ১৯৪০ সালে তাকে আসাম সরকার সম্মানসূচক ম্যাজিস্ট্রেট নিযুক্ত করে। এর তিন বছর পর তিনি আসাম প্রাদেশিক মুসলিম লীগের সহকারি সচিব হন। পরবর্তী বছরে তাকে আসাম প্রাদেশিক মুসলিম লীগের সাধারণ সম্পাদক এবং নিখিল ভারত মুসলিম লীগের কাউন্সিলর নির্বাচিত করা হয়। এছাড়া তিনি একই বছরে দলের মনোনয়নে কেন্দ্রীয় বিধানসভার সদস্য নির্বাচিত হয়েছিলেন। ১৯৪৬ সালে তিনি আসাম আইনসভার সদস্য হন। ১৯৪৭ সালে সিলেট গণভোটের সময় তিনি মহকুমা গণভোট কমিটির সভাপতির দায়িত্ব পালন করেন। একই বছর পাকিস্তানের স্বাধীনতার পর তিনি পূর্ববঙ্গ আইনসভার সদস্য হন। এই সময় তিনি পূর্ব পাকিস্তান প্রাদেশিক মুসলিম লীগের ওয়ার্কিং কমিটির সদস্য এবং পাকিস্তান মুসলিম লীগের কাউন্সিলর হিসেবে দায়িত্ব পালন করেছিলেন। ১৯৫০ সালে ভারতের ত্রিপুরা ও আসাম রাজ্য থেকে শরনার্থী হিসেবে পাকিস্তানের পূর্ববঙ্গে আসলে মুসলিম লীগ ত্রাণ কমিটি গঠন করে যার সভাপতি তিনি ছিলেন। ১৯৫৪ সালের আইনসভা নির্বাচনের আগে আইনসভা সদস্য হিসেবে তার দায়িত্ব শেষ হয়। ১৯৬৫ সালে তাকে কনভেনশন মুসলিম লীগের কেন্দ্রীয় সংসদীয় বোর্ডের সদস্য হিসেবে মনোনীত করা হয়। একই বছরে তাকে দ্বিতীয় মোনেম মন্ত্রিসভার সদস্য হিসেবে পূর্ব পাকিস্তানের বাণিজ্য ও শিল্পমন্ত্রী করা হয়। তাকে একইসাথে পূর্ব পাকিস্তান প্রাদেশিক পরিষদের নেতা করা হয়েছিল। তার ছোট ছেলে দেওয়ান শামীম আফজল একজন স্বতন্ত্র রাজনীতিবিদ।

 তথ্যসূত্র 

বিষয়শ্রেণী:১৯১১-এ জন্ম
বিষয়শ্রেণী:মৃত্যুর সাল অজানা
বিষয়শ্রেণী:২০শ শতাব্দীর বাংলাদেশী আইনজীবী
বিষয়শ্রেণী:পূর্ব পাকিস্তানের মন্ত্রী
বিষয়শ্রেণী:মৌলভীবাজার জেলার রাজনীতিবিদ
বিষয়শ্রেণী:পাকিস্তান মুসলিম লীগের রাজনীতিবিদ
বিষয়শ্রেণী:নিখিল ভারত মুসলিম লীগের রাজনীতিবিদ
বিষয়শ্রেণী:পূর্ব পাকিস্তান প্রাদেশিক পরিষদের সদস্য ১৯৬৫-১৯৬৯
বিষয়শ্রেণী:পূর্ব পাকিস্তান প্রাদেশিক পরিষদের সদস্য ১৯৬২-১৯৬৫
বিষয়শ্রেণী:পূর্ববঙ্গ আইনসভার সদস্য ১৯৪৭-১৯৫৪
বিষয়শ্রেণী:আসাম আইনসভার সদস্য ১৯৪৬-১৯৫২
বিষয়শ্রেণী:কলকাতা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী